remissie voere gierion spapen
kaerle etc. doen te wetene alle iegewoerdige ende
toecomende dat wy ontfaen hebben die oetmoedige supplicatie
gierion spapen aerts. geboeren van onsen stat van liere
inhoudende hoe dat hy suppliant onlancx geleden ons overgegeven
ende gepresenteert heeft gehadt zekere supplicatie van zekere
ongevalle van dootslagen ende andere mesusen by hem gedaen
vanden welcken hy ons nyet genoech noch oick opelycken
en heeft te kennen gegeven hoe ende in wat manieren dat
die gesciet ende gebuert moegen zyn daer af hy suppliant
naermaels by soude mogen commen in verdriete ende
laste ende omme dat de selve feyten openlycke te
verclaerene hoe dat ende in wat manieren die geschiet zyn
soe heeft die selve suppliant ons alnoch over ende te kennen
gegeven tgene des hier nae verclaert staet ende iest
hoe dat hy suppliant des es omtrent zesse jaeren geleden heeft
zitten drincken binnen onsen voern. stadt van lyere opten
jongenhantboochcamere met een geheeten heynrick
van driessche totten welcken hy suppliant seyde henrick
ic bringe u een potken biers buyte daerop de selve henrick
antwoirde ic wacht ende nadien de selve suppliant
tselve bier gedroncken hadde soe seyde de voers. henrick
ic en cans nyet gedrincken want tes my te vele
daerop hy suppliant seyde wildys nyet drincken soe en
bringe icx u in eender maent nyet seggende de selve
henryck wildys my in eender nyet bringen
soe salic u eenen stuver gheven welcken stuver hy
suppliant aenveerde ende zyn soe minelyck van
malcanderen gescheyden item heeft noch die selve
suppliant sitten drincken ten huyse van jouffrauwe
dappoels tot lyere voers. gestaen aldaer de
voers. henryck daer verby passeerde ende seyde de
selve suppliant totten voers. henrycke hoe dat hy eens met hem
soude comen drincken hy suppliant wilet hem drie stuvers geven voer
eenen stuvere die hy vanden selven henrycke ontfangen hadde
op twelcke de selve henryck nyet en antwoirde maer es voorby
de selve herberge gegaen sonder spreken dwelc siende de zelve
suppliant is den selven henrycke toegegaen seggende totten selven comt
drynck eens met my voer eenen stuyver die ic van u hebbe daer
voere soe sal icker u drie geven antwoirddende de heur selve
henryck ic en wil met u nyet drincken op de zelve
gierion supliant seyde zeert uwer moedre ende hietty my mynder
moeder zeerden ic soude u op lyf slaen zeggende daer op de
selve henryck my en staet geen vechtens ane ende sciet alsoe
vanden selven henrycke ende ghinck zitten drincken in zyn
gelach voerscreven ende nadien zy daer wat geseten hadden
soe heeft de voers. supliants bruedere geheeten urbaen gecommen ten
huyse voerscreven aldaer hy den voers. henryck vont sittende voer de
duere vander selver herberghen zeggende tot den selven
henryck comt ende drinct met mynen bruedre hy en zal
u nyet mesdoen ende wy willen den peys maken daer op
een geheeten andries van loenhout seyde zeert uwer
moeder wat zoude hy hem doen ende es de selve urbaen alsdoen
gecommen by hem suppliant aldaer hy sat en dranck hem vertellende
hoe dat hy moeste zynder modre zeerden om zynent wille
dwelcke de selve suppliant verhoorende seyde wie heet uuwer
moeder zeerden antwoirde de selve urbaen die daer den
ruwenschen mantel omme heeft midts welcken woerden
voers. andries van loenhout den selven mantel omhebbende
hem suppliant stack naer zyn lyf den welcken hy suppliant met
zynder daggen vyf oft zesse wonden gaf daeraf de selve
alnoch nyet gestorven en es ende * zynde de vadre vanden
selven andries dat zyn zoone daer lach es gegaen totten voers.
urbane des voers. suppliant bruedre hem meynende met eender
cortter dagge te stekene in zyn lyff ende heeft de selve suppliant
de selve suppliant augustyn van loenhout des voers. andries
vader aldaer gegeven eenen slach met zynen messe op zyn hooft
dat hy daer af binnen vier dagen gecomen es van levende live
ter doot heeft oyck binnen eenen halven jaere naer tguut des
voers. es zy derder heeft gecomen des avonts omtrint den
thien uren inde huysinge geheeten tvuylhemde aldaer hy suppliant
vant zitten drinckende eenen genaempt anthonis van zevenberge
welcke anthonys tot hem suppliant seyde ghy en sult met my
nyet drincken daerop hy suppliant antwoirde ic en wille met u
nyet drincken want ghy hebter alle den dach geseten midts welcken
deselve anthonys noch seyde ghy hebt my myn vrouwe
ontmint ende gaf den selven suppliant alsdoen eenen steeck
dien hy miste ende dwelck hy h suppliant siende greep den
selven anthonise hem worpende ondre zyn voeten tot drie
reysen toe sonder hem yet te mesdoene ende liet den selven
anthonys int eynde duer zyne begheerte opstaen mits dat
hy hem supliant beloefde nyet te mesdoene ende nadyen hy opgestaen
was soe heeft de selve anthonys des voers. suppliant geselle
gesteken met eender cortter dagge daeraf dat de selve oyc
gestorven es dwelc hy suppliant ziende heeft zyn mes uuytgetrocken
ende heeft met zynen medegeselle geslagen inden hoop soe
datter aldaer een van des voers. anthonys geselscape doot bleef
de welcke genaempt was lodewyck stradio heeft noch de
selve suppliant hem gevoordert in onser voorn. stadt van lyere
des avonts omtrent des acht oft thien uren op eene
duere te stootene ende te smytene daer eene vrouwe persoon
inne woonde op een camere daer hy en plach te wesene
ende dit al iegens den danck ende wille vanden inwoenders
desselfs huys ende is van daer gescheyden zonder eenich
overlast aldaer te doene ende hoewel de voern. suppliant
vanden twee dootslagen boven verclaert paeys mit
der geinteresseerde partie gemaect heeft ende dat
de ruuthede ende andre ombehoerlycke manieren by
hem gebesicht opden voern. vrouwe persoon ende die
duere vanden huyse voerscreven hem hertelycken leet
is nyetmin beduchtende righeur ende strangheyt van
iusticien heeft hem geabsenteert uuyt onsen landen ende
heerlicheden aldaer hy nyet en soude dorren wederkeeren
hanteren noch converseren maer is gescepen uuyt den
selven eeuwelyck te moeten blyven ende elders leven
in vreempden landen ende contreyen in grooter armoeden
ende kettivicheden den zy dat onse gracie ende gnade
hem hier op hier d gedeylt ende verleent en woirde
alsoe hy seeght ons omme de selve zeere oetmoedelyck
biddende soe eyst dat wy de saecken voerscreven
overgemerct den selven gierion spapen suppliant genegen
wesende tzynder voorn. bede ende supplicatie ende
willende hem in dit stuck gracie ende gnade voirderen ende
prefereren voor strancheyt van iusticien sunderlinger
in faveure van onser iegewoerdiger blyder incompste
in dese onse stede van antwerpen hebben inden gevalle
als boven vergheven quytgescolden ende geremitteert
scelden quyt ende remitteren uuyt onser zunderlinger
gracie midts desen onsen brieven de twee dootslagen ende
andre delicten ende mesusen bovengeroert mitgaders
alle peynen ende bruecken corporelle ende criminelle daer
inne hy ter cause van dien ende elcken zunderlinge iegens
ons ende iusticien mesdaen ende mesbruyct mach
hebben ende hebben hem als te desen wedergestelt
ende gerestitueert stellen weder ende restitueren tot
zynder goeder fame name ende geruchten in onsen lande
ende hertoichdomme van brabant stede van lyere voerscreven ende alle
anderen onsen landen ende heerlicheden ende tot zynen onverbuerden
goeden indien hyre eenige heeft gelyck ende in aldermanieren
als hy was voer die toecompste vanden dootslagen
ende andre delicten ende mesusen voerscreven imponerende
hier op eeuwich zwygen ende scilentie onsen procureur generael
van brabant ende allen anderen onsen rechters ende officieren
wyen zy zyn satisfactie ende beteringe eerst gedaen der
geinteresseerde partie indien die noch nyet gedaen en zy
ende eenich daer toe dient civilyck alleenlyck behoudelycken
nochtans dat de selve suppliant gehouden sal wesen de voergen.
dootslagen ende andere delicten voerscreven iegens ons civilyck
te betegen beteren naer de gelegentheyt vanden stick ende die
weerde van zynen goeden ter ordonnantie ende taxatie van
onsen lieven ende getrouwen die cancellier ende luyden van
onsen rade in brabant die wy daer toe committeren ontbieden
daeromme ende bevelen den selven van onsen raide in brabant
dat voor hen geroupen die ghene diere behoeren geroupen
te zyne zy procederen ende voortgaen wel ende dueghdelycken
ter verificatie ende interinemente van desen onsen iegewoerdigen
brieve naer huere voirme ende inhouden ende ter taxatie vanden
voorn. civile beteringe * getaxeert betaelt ende volcommen zynde
in handen vanden genen van onsen officiers dient behoeren
zal die daer van gehouden sal zyn rekenninge bewys ende
rekenninge te doene tonsen proffyte metten anderen penningen
van zynen ontfange zy onsen drossat van brabant scoutet
van lyere voers. ende allen anderen onsen ende der smaelre
heeren rechters iusticieren officieren ende ondersaten dien
dit aengaen oft annopen sal mogen hueren stedehouderen
ende eenyegelyck van hen byzondre soe hem toebehoeren
sal doen laten ende gedoogen den selven gierion supliant
van deser onser yegewoerdiger gracie quytsceldinge remissie ende
pardoene ende van alden inhouden van desen inder voegen
ende manieren voeren verhaelt rustelyc vredelyc volcomelyck
ende eeuwelyck genieten ende gebruycken sonder hem te
doene ofte laten geschiene nu noch in toecomende
tyden eenich hinder stoot letsel oft moyennisse ter
contrarien in eeniger manieren maer indien zyn lyff
oft eenige van zynen voern. onverbuerden goeden soe voers. es
hier om zyn oft namaels gevangen gearresteert belet oft
becommert dat zy die setten ende stellen oft doen stellen ende
zetten ter stont ende sonder vertreck tot geheele ende volcomene
delivrancie want ons alsoe gelieft ende ten eynde dat
dit goet vaste ende gestadich blyve tot eeuwigen dagen
soe hebben wy onsen zegel hieraen doen hangen behoudelyck
in anderen saken ons recht ende eenyegelyc tsyne in allen
gegeven in onsen vorn. stadt van antwerpen inde maent
van februario int jaer ons heeren duysent vyfhondert ende
vierthiene onder den zegel daervan onse heere ende
grootvader die keyser ende wy duerende onse ombejaerthede
geuseert ende gebruyct hebbende aldus stont gescreven
boven opte plycke by mynen heere den prince in
zynen rade ende geteekent haneton
gecollationeert ende bevonden concorderende
metten originale by my
$$$
*ziende
*ende dat gedaen ende de selve civile beteringe